Kiina ei ole enää viime vuodenvaihteen jälkeen ottanut muovijätettä vastaan ulkomailta. Tutkijoiden mukaan päätöksellä on valtava vaikutus maailmanlaajuisesti.

Maailman maat joutuvat etsimään uuden sijoituskohteen 110 miljoonalle tonnille muovijätettä vuoteen 2030 mennessä, tutkijat ennustavat.

Kiina, joka on käsitellyt suuret määrät mm. länsimaista tulevaa muovijätettä, kielsi viime vuodenvaihteessa muovin tuonnin maahan. Tutkijaryhmä halusi selvittää, kuinka suuri vaikutus Kiinan muovikiellolla maailmanlaajuisesti on.

Tutkijoiden mukaan Kiina on vastaanottanut muovijätettä muista maista yli 105 miljoonaa tonnia vuodesta 1992 lukien. Kiinaan ovat lähettäneet muovijätteitään monet varakkaat maat, kuten Yhdysvallat, Japani ja useat EU-maat.

Kiinan päätös pakottaa maat pohtimaan uudelleen muovijätteidensä kierrätystä ja muovin käyttöä, arvioi Amy Brooks, joka on yksi tutkimuksen tekijöistä ja tohtorikoulutettava Georgian yliopistossa Yhdysvalloissa. Ennen kuin kestävämpiin ratkaisuihin päästään, muovia tulee päätymään entistä enemmän poltettavaksi ja kaatopaikoille, arvioi Brooks.

Tutkimusartikkeli on julkaistu Science Advances -lehdessä. (siirryt toiseen palveluun)

Lue myös:

Osa sinunkin muovijätteistäsi on saattanut matkata toiselle puolelle maapalloa – Kiina pysäytti muovirallin Euroopasta